李流谦
送仲明赴举
进退士所重，视天为鼓钲。
采薇北山曲，濯足南涧滨。
高风岂不伟，奈何万苍黔。
道可济天下，不必丘园尊。
先生一世士，抱宝三家村。
蚤日湖海兴，搅须见霜根。
我尝叹洄洑，再拜愿有言。
钓鱼须远去，沮洳无鲸鲲。
北风折群木，严驾夙在门。
万里著掌间，一舸气已吞。
岷峨赖君重，努力答山灵。
造物饱阅骏，眼未见此人。
小却犹玉堂，尚堪托斯文。
贱子惜此别，赠送惭空樽。
唯有清夜梦，相逐东南奔。